A Tanács irányelve

(1991. június 25.)

a munkájuk során azbeszttel kapcsolatos kockázatoknak kitett munkavállalók védelméről szóló 83/477/EGK irányelv (a 80/1107/EGK irányelv 8. cikke értelmében a második egyedi irányelv) módosításáról

(91/382/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 118a. cikkére,

tekintettel a Bizottságnak a munkahelyi biztonsági, higiéniai és egészségvédelmi tanácsadó bizottsággal folytatott konzultációt követően kidolgozott javaslatára [1],

az Európai Parlamenttel együttműködve [2],

tekintettel a Gazdasági és Szociális Bizottság véleményére [3],

mivel a Szerződés 118a. cikke előírja, hogy a Tanács irányelvek útján minimumkövetelményeket fogadjon el, hogy javításokat ösztönözzön, különösen a munkakörnyezet tekintetében, a munkavállalók biztonsága ésegészsége védelmének magasabb szintű biztosítása érdekében;

mivel e cikk értelmében ezekben az irányelvekben kerülni kell az olyan közigazgatási, pénzügyi és jogi korlátozások megteremtését, amelyek gátolnák a kis- és középvállalkozások alapítását és fejlődését;

mivel a Bizottság a munkahelyi biztonsági, higiéniai és egészségvédelmi programjáról szóló közleményében [4] előírja a munkavállalók biztonságának és egészsége védelmének biztosításáról szóló irányelvek elfogadását;

mivel a munkahelyi biztonságról, higiéniáról, és egészségvédelemről szóló 1987. december 21-i állásfoglalásában [5] a Tanács tudomásul vette a Bizottságnak azt a szándékát, hogy a közeljövőben közösségi szintű minimumkövetelményeket nyújt be a Tanácsnak a veszélyes anyagok, közöttük a rákkeltő anyagok okozta veszélyek elleni védelemről; mivel figyelembe vette, hogy e tekintetben az ismerten nem vagy kevésbé veszélyes anyaggal való helyettesítés elvét kell alapul venni;

mivel az azbeszt egy különösen veszélyes anyag, amely komoly betegséget okozhat, és számos munkahelyi környezetben megtalálható különböző formában;

mivel a tudományos ismeretek és technológia fejlődése, valamint a munkájuk során azbeszttel kapcsolatos kockázatoknak kitett munkavállalók védelméről szóló 1983. szeptember 19-i 83/447/EGK tanácsi irányelv (második egyedi irányelv a 80/1107/EGK irányelv 8. cikke értelmében) [6] alkalmazása során szerzett tapasztalatok ismeretében amunkavállalók védelmét javítani kell, és csökkenteni kell a 83/477/EGK irányelvben megállapított cselekvési szinteket és határértékeket;

mivel annak a megtiltása, hogy azbesztet porlasztás útján alkalmazzanak, nem elegendő ahhoz, hogy meggátolja az azbesztszálak levegőbe jutását; mivel meg kell tiltani más eljárásokat is, amelyek egyesazbeszttartalmú anyagok használatát foglalják magukban;

mivel egyelőre nem lehet olyan határozatot hozni, amely közösségi szinten egységes módszert határozna meg a levegőben található azbeszt koncentrációjának mérésére;

mivel ezt az irányelvet 1995. december 31-ig felül kell vizsgálni, figyelembe véve különösen a tudományos ismeretek és a technológia fejlődését, továbbá az ezen irányelv alkalmazása során szerzett tapasztalatokat;

mivel a legutóbb az 1985-ös csatlakozási okmánnyal módosított 74/325/EGK [7] határozat értelmében a Bizottság konzultál a munkahelyi biztonsági, higiéniai és egészségvédelmi tanácsadó bizottsággal az e területre vonatkozó javaslattervezetekről,

ELFOGADTA EZT AZ IRÁNYELVET:

1. cikk

A 83/477/EGK irányelv a következőképpen módosul:

1. A 3. cikk (3) bekezdésének a helyébe a következők lépnek:

"(3) Ha a (2) bekezdésben említett értékelés azt mutatja, hogy a munkahelyen, egyéni védőeszköz hiányában, az azbesztszálak koncentrációja a levegőben – mérve vagy számítva – a tagállamok választása szerint:

a) a krizotil tekintetében

- nyolcórás referenciaidőre vonatkoztatva kisebb, mint 0,20 szál per cm3, illetve

- három hónap alatt annak kumulatív dózisa kisebb, mint 12,00 szál nap per cm3;

b) az azbeszt minden más, akár önálló formája, akár keveréke tekintetében, ideértve a krizotiltartalmú keverékeket is:

- nyolcórás referenciaidőre vonatkoztatva kisebb, mint 0,10 szál per cm3, illetve

- három hónap alatt annak kumulatív dózisa kisebb, mint 6,00 szál nap per cm3;

akkor a 4., 7., 13. cikket, a 14. cikk (2) bekezdését, a 15. és 16. cikket nem kell alkalmazni."

2. Az 5. cikk helyébe a következő rendelkezés lép:

"5. cikk

Az azbeszt porlasztásos eljárással és olyan eljárásokkal történő felhasználását, amelyek alacsony (1 g/cm3-nél kisebb) sűrűségű, azbeszttartalmú szigetelő vagy hangszigetelő anyagok alkalmazásával járnak, be kell tiltani."

3. A 7. cikk 1. pontjának harmadik albekezdése helyébe a következő rendelkezés lép:

"A Tanács a Szerződés 118a. cikkének megfelelően, és különösen a tudományos ismeretek és a technológia fejlődését, továbbá az ezen irányelv alkalmazása során szerzett tapasztalatokat figyelembe véve, 1995. december 31-ig felülvizsgálja az első albekezdés első mondatát abból a célból, hogy a levegőben található azbeszt koncentrációjának mérésére közösségi szinten egységes módszert vezesen be;"

4. A 8. cikk helyébe a következő rendelkezés lép:

"8. cikk

A következő határértékeket kell alkalmazni:

a) a munkahelyen a levegőben található krizotilszálak koncentrációja:

nyolcórás referenciaidőre vonatkoztatva – mérve vagy számítva – kisebb, mint 0,60 szál per cm3;

b) a munkahelyen a levegőben található azbesztszál minden más, akár önálló formájának, akár keverékének koncentrációja, beleértve a krizotil-tartalmú keverékeket is:

nyolcórás referenciaidőre vonatkoztatva – mérve vagy számítva – kisebb, mint 0,30 szál per cm3."

5. A 9. cikk helyébe a következő rendelkezés lép:

"9. cikk

(1) A Tanács a 7. cikk 1. pontja harmadik albekezdésének sérelme nélkül, a Szerződés 118a. cikkének megfelelően, és különösen a tudományos ismeretek és a technológia fejlődését, továbbá az ezen irányelv alkalmazása során szerzett tapasztalatokat figyelembe véve, felülvizsgálja ennek az irányelvnek a rendelkezéseit 1995. december31-ig.

(2) Az irányelv mellékleteinek a műszaki fejlődéshez történő hozzáigazításához szükséges módosításait a munkájuk során vegyi, fizikai és biológiai anyagokkal kapcsolatos kockázatoknak kitett munkavállalók védelméről szóló 1980. november 27-i 80/1107/EGK tanácsi irányelv [8] 9. és 10. cikkében meghatározott eljárásnak megfelelően kell elfogadni."

6. A 12. cikk a következőképpen módosul:

a) A (2) bekezdés a következő albekezdéssel egészül ki:

"Az illetékes hatóságok kérésére a terv a következőkről tartalmaz információt:

- a munka jellege és várható időtartama,

- a munkavégzés helye,

- a módszerek, amelyeket akkor alkalmaznak, amikor a munkával együtt jár az azbeszt vagy azbeszttartalmú anyagok kezelése,

- az eszköz jellemzői, amelyet arra használnak, hogy:

- a munkát végzőket megvédjék és fertőtlenítsék,

- a munkavégzés helyszínén vagy annak közelében tartózkodó más személyeket megvédjék."

b) a cikk a következő bekezdéssel egészül ki:

"(3) Az illetékes hatóságok kérelmére értesíteni kell őket az (1) bekezdésben említett tervről, mielőtt a tervezett munka elkezdődik."

2. cikk

(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek azirányelvnek legkésőbb 1993. január 1-jéig megfeleljenek.

Erről haladéktalanul tájékoztatják a Bizottságot.

Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

Az azbesztbányászati tevékenységek esetében azonban az 1993. január 1-jei dátum helyébe 1996. január 1-je lép.

Azonban, ami a Görög Köztársaságot illeti:

- az első albekezdésben említett dátum 1996. január 1-je,

- a negyedik albekezdésben említett dátum 1999. január1-je.

(2) A tagállamok közlik a Bizottsággal nemzeti joguknak azokat a rendelkezéseit, amelyeket az irányelv által szabályozott területen fogadtak el.

3. cikk

Ennek az irányelvnek a tagállamok a címzettjei.

Kelt Luxembourgban, 1991. június 25-én.

a Tanács részéről

az elnök

J.-C. Juncker

[1] HL C 161., 1990.6.30., 14. o.

[2] HL C 284., 1990.11.12., 98. o. és HL C 129., 1991.5.20., 93. o.

[3] HL C 332., 1990.12.31., 162. o.

[4] HL C 28., 1988.2.3., 3. o.

[5] HL C 28., 1988.2.3., 1. o.

[6] HL L 263., 1983.9.24., 25. o.

[7] HL L 185., 1974.7.9., 15. o.

[8] HL L 327., 1980.12.3., 8. o.

--------------------------------------------------